ছাত্রদল পদধারীদের ওপর পদবঞ্চিতদের হামলা, আহত ৮
নারায়ণগঞ্জের রূপগঞ্জে ছাত্রদলের পদধারীসহ তাদের সমর্থকদের ওপর পদবঞ্চিতরা হামলা চালানোর অভিযোগ পাওয়া গেছে। হামলায় অন্তত আটজন আহত হয়েছেন। এ সময় পুরো এলাকায় আতঙ্ক ছড়িয়ে পড়ে। এ ঘটনাকে কেন্দ্র করে এলাকায় চরম উত্তেজনা বিরাজ করছে।







বুধবার বেলা ১১টার দিকে উপজেলার ভুলতা-গোলাকান্দাইল এলাকার ঢাকা-সিলেট মহাসড়কে ঘটে এ ঘটনা।




প্রত্যক্ষদর্শী ও স্থানীয় সূত্রে জানা গেছে, গত কয়েক দিন আগে বিএনপির কেন্দ্রীয় নির্বাহী কমিটির সদস্য মুস্তাফিজুর রহমান ভূঁইয়া দিপু সমর্থিত ছাত্রদল নেতা নাহিদ হাসান ভূঁইয়া নাহিদকে সভাপতি ও জুবায়ের রহমান জিকুকে সাধারণ সম্পাদক করে নারায়ণগঞ্জ জেলা ছাত্রদলের ৯ সদস্যবিশিষ্ট কমিটি ঘোষণা দেয়া হয়। এ কমিটি ঘোষণার পর থেকেই জেলা বিএনপির সাবেক সভাপতি মুক্তিযোদ্ধা কাজী মনিরুজ্জামান মনির সমর্থিত ছাত্রদল নেতা মাসুদুর রহমান মাসুদসহ তাদের অনুসারীরা ক্ষুব্ধ হন। দুর্নীতি করে কমিটি দেওয়ার প্রতিবাদে বিভিন্ন সময় বিভিন্ন স্থানে ছাত্রদল নেতা মাসুদুর রহমান মাসুদের নেতৃত্বে পদবঞ্চিতরা বিক্ষোভও করেছেন।
বুধবার নারায়ণগঞ্জের চাষাঢ়ায় ছাত্রদলের নতুন কমিটির নেতাদের পরিচিতি সভা হওয়ার কথা। সেই লক্ষ্যে রূপগঞ্জ উপজেলার ভুলতা-গোলাকান্দাইল এলাকার ঢাকা-সিলেট মহাসড়কে অবস্থান নিয়ে বাসে উঠতে শুরু করেন পদধারীদের অনুসারীরা।
বেলা ১১টার দিকে পদবঞ্চিত মাসুদুর রহমান মাসুদের নেতৃত্বে পদবঞ্চিত নেতাকর্মী ও তাদের অনুসারীরা লাঠিসোটা নিয়ে পদধারী ও তাদের অনুসারীদের ওপর অতর্কিত হামলা চালায়। এ সময় আশপাশের মার্কেট ও হাটবাজারে আতঙ্ক ছড়িয়ে পড়ে। হামলায় আবু হোসেন, নিরা দাস, মোহাম্মদ শুভ, ইমরান হোসেনসহ অন্তত আটজন আহত হয়েছে বলে জানা গেছে। আহতদের বিভিন্ন ক্লিনিকে ভর্তি করা হয়েছে।
এ বিষয়ে নারায়ণগঞ্জ জেলা ছাত্রদলের সভাপতি নাহিদ হাসান ভূঁইয়া নাহিদ বলেন, সম্পূর্ণ অন্যায়ভাবে আমার লোকজনের ওপর হামলা চালিয়ে আহত করা হয়েছে। কেন্দ্রীয় কমিটির নেতাদের অপমান করা হয়েছে। এর উপযুক্ত বিচার না হলে আমরা ছাড় দেব না।
হামলার ঘটনার সত্যতা স্বীকার করে ছাত্রদলের পদবঞ্চিত নেতা মাসুদুর রহমান মাসুদ বলেন, বিএনপির দুঃসময়ে আমরা হাল ধরেছি। রাজপথে বিক্ষোভ ও প্রতিবাদ সভা অব্যাহত রেখেছি। বিভিন্ন সময়ে আমরা মামলা হামলার শিকার হয়েছি। পুরো মাস মিথ্যা মামলায় নারায়ণগঞ্জ আদালতে দাঁড়াতে হচ্ছে। আওয়ামী লীগের সঙ্গে আঁতাত করে চলছে যারা তাদের পদে আনা হয়েছে। আর যারা আওয়ামী লীগের হাতে নির্যাতিত হয়েছে তাদের পদ থেকে বঞ্চিত করা হয়েছে। আমাকে তো ছাড় দেয়নি, আমার পুরো পরিবারের সদস্যরা হামলা মামলার শিকার হয়েছে। সম্পূর্ণ দুর্নীতি করে নারায়ণগঞ্জ জেলা কমিটি দেওয়া হয়েছে। এ কমিটি বাতিল করে নতুন করে ত্যাগী ও নির্যাতিতদের দেওয়ার দাবি জানিয়েছেন মাসুদুর রহমান মাসুদ।
ভুলতা পুলিশ ফাঁড়ির ইনচার্জ মুস্তাফিজুর রহমান বলেন, এ ধরনের ঘটনার ব্যাপারে আমাদের জানা নেই। যেহেতু জেনেছি খোঁজখবর নিয়ে ব্যবস্থা নিচ্ছি।

নারায়ণগঞ্জের রূপগঞ্জে ছাত্রদলের পদধারীসহ তাদের সমর্থকদের ওপর পদবঞ্চিতরা হামলা চালানোর অভিযোগ পাওয়া গেছে। হামলায় অন্তত আটজন আহত হয়েছেন। এ সময় পুরো এলাকায় আতঙ্ক ছড়িয়ে পড়ে। এ ঘটনাকে কেন্দ্র করে এলাকায় চরম উত্তেজনা বিরাজ করছে।